钦定古今图书集成/明伦汇编/交谊典/第079卷 > 礼记 > 《曲礼》
## 钦定古今图书集成/明伦汇编/交谊典/第079卷 > 礼记 > 《曲礼》

爱而知其恶，憎而知其善。

〈注〉谓“凡与人交。不可以己心之爱憎。诬人之善恶。”〈集说〉蓝田吕氏曰：“君子之于众人，则有私爱也，不敢蔽其恶；有私恶也，不敢掩其善。”臧伯曰：“孟孙之恶我药石也，季孙之爱我疾疢也，美疢不如恶石，此知其善恶者也。”　严陵方氏曰：“爱憎，私情也；善恶，公义也。情之所爱，不必皆善，故必知其为恶；情之所憎，不必皆恶，故必知其为善。”　马氏曰：“夫天下之是非善恶所以不明者，蔽于人之憎爱，不能徇理以察物也。故曰：‘公生明，偏生暗，好恶正，则天下之是非了然而不惑矣’。”　永嘉周氏曰：“天下之蔽莫大乎私，天下之明莫大乎公。君子之于人也，无私好，无私恶，惟能公于好恶，故能不以一己之爱憎而易天下之善恶。君子之至公有如此者，爱而知其恶，憎而知其善，此天理人欲之所以分也。大凡人胸中著一件，所爱所憎，非特不见其恶，不见其善，凡其所见，却被人欲障碍，并不见了。君子纯乎天理，故是是非非，两不相夺。”　李氏曰：“无作好则知其恶，无作恶则知其善，是以能好人，能恶人也。”　新安朱氏曰：“己之爱憎或出私心，而人之善恶，自有公论。唯贤者存心中正”，乃能不以此而废彼也。　庐陵吴氏曰：“魏徵云：‘憎者惟见其恶，爱者止知其善’。爱憎之间，所宜详谨。《春秋传》：‘好不废过，恶不去善’。”